དེ་འབྲེལ་བོད་མིའི་རིགས་རྒྱུད་ཀྱི་ཐོག་མའི་འབྱུང་ཁུངས་ཐད་ནས་ལྷ་ལས་ཕུལ་བྱུང་གི་བསྟོད་འགྲེལ།དུ།རུ་པ་ཏི་ཞེས་བྱ་བའི་རྒྱལ་པོ་དཔུང་གི་ཚོགས་གཅིག་དང་བཅས་པ་གཡུལ་འགྱེད་པའི་ཚེ།བུད་མེད་ཀྱི་ཆ་ལུགས་སུ་བྱས་ཏེ་བྲོས་ནས་རི་ཁ་བ་ཅན་གྱི་ཁྲོད་དུ་ཞུགས་ཏེ་གནས་པའི་རིགས་ལས་དེང་སང་ན་ཡང་བོད་ཅེས་བྱ་བར་གྲགས་པ་ཡིན་ནོ།།ཞེས་རྒྱ་གར་ཡིན་པར་བརྗོད་པ་དེ་ཡང་འཐད་ཕྱོགས་སུ་འཛིན་མི་འོས་པ་ཤེས་སླ།འོན་ཀྱང་།དེབ་ཐེར་དཔྱིད་ཀྱི་རྒྱལ་མོའི་གླུ་དབྱངས།ལས།ལྷ་ལས་ཕུལ་བྱུང་གི་བསྟོད་འགྲེལ་ལས་བཤད་པའི་རྒྱལ་པོ་རུ་པ་ཏི་དཔུང་བཅས་རི་ཁ་བ་ཅན་གྱི་ཁྲོད་དུ་ཞུགས་པ་ལས་འཕེལ་བའི་རིགས་ཀྱང་ཡོད་སྲིད།ཅེས་སོགས་འཁོད་པ་ལྟར་དུ་དུས་ཕྱིས་སུ་གཉུག་མར་གནས་པའི་བོད་མིའི་རིགས་རྒྱུད་ཅན་གྱི་སྟེང་དུ་རྒྱ་གར་ནས་མཆེད་པའི་མིའི་རིགས་ཡོད་སྲིད་ཚུལ་བརྗོད་པ་ནི་ཁས་ལེན་རིགས་པར་འདོད།